**INFORMATĪVAIS ZIŅOJUMS**

**Par 2014.gada 15. - 16.maija neformālajā Eiropas enerģētikas ministru sanāksmē izskatāmajiem jautājumiem**

2014.gada 15.un 16.maijā Atēnās, Grieķijā, norisināsies neformālā Eiropas Savienības (turpmāk – ES) enerģētikas ministru sanāksme (turpmāk – Enerģētikas sanāksme), kurā tiks izskatīti šādi jautājumi:

1. **Enerģētikas drošība**

*Ņemot vērā pēdējos notikumus pie ES ārējās robežas, tiek plānots, ka ministri tiks aicināti paust nostāju par ES enerģētiskās drošības stiprināšanas elementiem. Diskusijā īpaši tiks uzsvērta ES augstā atkarības pakāpe no enerģētikas resursu importa, ES iekšējā enerģētikas tirgus izveides pabeigšana un veidi, kā izbeigt ES dalībvalstu izolāciju elektroenerģijas un dabasgāzes sektoros.*

Enerģētiskā drošība ir ES dalībvalstu ekonomiskās un nacionālās drošības centrālais elements, un vienotas un koordinētas rīcībpolitikas izstrāde spēlēs svarīgu lomu ES enerģētikas drošības līmeņa paaugstināšanai. Enerģētikas drošības jautājuma risināšanas procesā vienlīdz **svarīga ir rīcība gan nacionālajā, gan reģionālajā līmenī** un šajā kontekstā prioritāte ir elastīgu un caurredzamu mehānismu izstrāde vienota konkurētspējīga enerģētikas tirgus izveidei.

Enerģētiskās drošības veicināšana ir viena no ES enerģētikas politikas prioritātēm, tas tika izcelts arī 2013.gada 22.maija un 2014.gada 20.-21.marta Eiropadomes secinājumos, kā galvenos instrumentus uzsverot laicīgu ES iekšējā enerģētikas tirgus izveides pabeigšanu un ES dalībvalstu enerģētiskās izolācijas novēršanu, vienlaikus kā ne mazāk nozīmīgi ceļi enerģētiskās drošības veicināšanai tika izcelti pasākumi energoefektivitātes veicināšanai, kā arī energoresursu piegādes avotu un ceļu diversifikācija un ES vietējo energoresursu izmantošanas veicināšana.

1. Lai strukturētu diskusijas, Grieķijas prezidentūra ir sagatavojusi dokumentu, kurā tika izceltas šādas aktivitātes: *Nodrošināt to, lai Eiropas Enerģētikas drošības stratēģija būtu saskaņā ar ES Klimata un enerģētikas satvaru līdz 2030.gadam (turpmāk – KEPS2030).*

Prezidentūra norāda, ka šajā kontekstā ir svarīgi pieņemt gala lēmumu un kopsaucēju par KEPS2030, balstoties uz Eiropas Komisijas (turpmāk – EK) paziņojumu[[1]](#footnote-1), kura centrālie elementi ir 40% siltumnīcefekta gāzu (turpmāk – SEG) samazinājums, atjaunojamo energoresursu mērķis vismaz 27% apmērā ES līmenī, kā arī energoefektivitātes pasākumu rezultātā panākts enerģētikas patēriņa samazinājums.

1. *Enerģētikas pieprasījuma mazināšana*

Enerģētikas pieprasījuma mazināšanai būtu jākalpo par pirmo soli ceļā uz ES enerģētiskās atkarības mazināšanas panākšanu, līdz ar to ES energoefektivitātes mērķa 20% apmērā sasniegšanai ir jākļūst par vienu no prioritātēm. Tehnoloģiju attīstība efektīva energoresursu patēriņa kontrolei šajā kontekstā spēlēs vienu no centrālajiem elementiem.

1. *ES vietējo energoresursu izmantošanas veicināšana*

Pēdējo divu desmitgažu laikā ES enerģijas ražošanas no vietējiem energoresursiem patēriņš pakāpeniski samazinās, taču Prezidentūra uzsver, ka drošu un ilgtspējīgu ES vietējo energoresursu izmantošanas veicināšana sniegs iespēju veicināt ES energoneatkarību īstermiņā un vidējā termiņā.

1. *Infrastruktūras attīstīšana ārējo energoresursu piegāžu ceļu un avotu diversifikācijas veicināšanai*

Ņemot vērā ES dalībvalstu atkarību dabas gāzes sektorā, pasākumi energoresursu piegāžu ceļu diversifikācijai būs atslēgas elements ES neatkarības veicināšanai. Tas būs nozīmīgs instruments ES pozīcijas nostiprināšanai sarunās ar stratēģiski svarīgajiem trešo valstu piegādātājiem, ņemot vērā iekšējā tirgus un konkurences nosacījumus

1. *ES iekšējā enerģētikas tirgus pabeigšana*

Enerģētikas infrastruktūras attīstīšana integrēta ES enerģētikas tirgus attīstīšanai ar mērķi līdz 2015.gadam izbeigt dalībvalstu enerģētisko izolētību elektroenerģijas un dabas gāzes sektoros sniegs iespēju vidējā termiņā un ilgtermiņā ievērojami veicināt ES enerģētiskās drošības līmeni. Eiropas Infrastruktūras savienošanas instruments (turpmāk - CEF) un ar to finansētie dalībvalstu iesniegtie Kopējas intereses projekti (turpmāk – KIP) būs centrālais instruments šī mērķa realizēšanai, īpaši ņemot vērā tās ES dalībvalstis, kas ir atkarīgas no viena piegādātāja. Šajā kontekstā par svarīgu elementu ir jāmin reģionālas pieejas nozīmi un iekšējā tirgus noteikumu īstenošanu. Nozīmīgs infrastruktūras elements ir arī dabasgāzes uzglabāšana.

1. *Ārkārtas un solidaritātes mehānismu pārskatīšana un stratēģiski nozīmīgās infrastruktūras pasargāšana*

Kopš 2009.gada krīzes dabas gāzes sektorā, ES ir nostiprinājusi tās koordinācijas spējas krīzes situāciju novēršanai ar mērķi pielāgoties potenciālajiem dabas gāzes piegāžu traucējumiem. Taču tikai daļa no dalībvalstīm ir izstrādājusi reģionālus vai nacionālus ārkārtas rīcības plānus. Šo mehānismu izvēršanai un nostiprināšanai pilnvērtīga visu ES dalībvalstu iesaistīšanās būs atslēgas elements. Prezidentūra uzsver arī, ka risku izvērtējums un uzglabāšanas izmantošana reģionāliem mērķiem sniegs savu ieguldījumu drošības kontekstā.

1. *Tehnoloģiju un rūpniecības kapacitātes attīstīšana*

Prezidentūra norāda, ka investīcijas enerģijas tehnoloģiju attīstībā sniedz iespēju daudz efektīvāk attīstīt vietējo energoresursu izmantošanas potenciālu. Šajā kontekstā enerģētiskā drošība ir prioritāte arī ES Horizonts 2020 programmas ietvaros, adresējot ēku energoefektivitātes, siltuma, enerģijas resursu uzglabāšanas iespējas, enerģijas iekārtas, enerģijas sistēmas pārvaldības un pieprasījuma jautājumus.

1. *„Vienotas balss” pieeja, īstenojot ārējo enerģētikas politiku*

Balstoties uz EK 2013.gada septembrī publicēto progresa ziņojumu un Padomes 2013.gada 12.decembra pieņemto ziņojumu, koordinētas un visaptverošas ES rīcības enerģētikas sektorā tika izcelts kā ārējo enerģētisko attiecību īstenošanas prioritāte, īpaši attiecībā uz dialogiem ar stratēģiski svarīgākajām energoresursu eksportētājvalstīm.

**Latvijas atbildes** uz Grieķijas prezidentūras uzdotajiem jautājumiem attiecībā uz enerģētikas drošības jautājuma risināšanu:

1. ***Kādas vidēja termiņa aktivitātes Eiropas Enerģētikas drošības stratēģijas ietvaros būtu jāpadara par prioritārām?***

Latvija uzskata, ka energoresursu piegāžu avotu un ceļu diversifikācija un infrastruktūras attīstība, kas nodrošina vienota ES tirgus darbību, būs atslēgas elementi enerģētiskās drošības veicināšanai. Svarīgi, lai pieeja dažādiem piegādātājiem tiktu nodrošināta īpaši no dabas gāzes atkarīgajām valstīm. Būtiska ir arī iekšējā tirgus pabeigšana, tajā skaitā arī fiziskās infrastruktūras projektu ātra īstenošana. Līdz ar to, šobrīd vislielākais uzsvars ir liekams uz Kopējo interešu projektu laicīgu ieviešanu.

Vienlaikus, enerģētikas resursu patēriņa samazinājums, īstenojot energoefektivitātes pasākumus, kā arī ES vietējo energoresursu izmantošana, īpašu uzmanību pievēršot ES atjaunojamo energoresursu attīstības veicināšanai, sniegs ieguldījumu enerģētiskās drošības stiprināšanā. Latvija uzskata, ka uzsvars jāliek uz tiem diversifikācijas virzieniem, kas veicina enerģijas lietotāju konkurētspēju uzņēmumu sektorā un negrauj maksātspēju mājsaimniecību sektorā.

Latvija uzskata, ka energoapgādes drošībai būtiska loma ir arī dabas gāzes krātuvēm un dabas gāzes rezervju izveidei, kas nodrošina apgādes stabilitāti reģionā. Latvijā ir unikāli ģeoloģiskie apstākļi pazemes gāzes krātuvēm, kas var būt izmantoti reģiona dabasgāzes rezervju uzglabāšanai.

1. ***Kādas aktivitātes, projekti un sinerģijas būtu nepieciešams attīstīt, lai nodrošinātu to, ka piegādes drošība tiek īstenota balansētā veidā, ieskaitot arī izolētās ES dalībvalstis un „enerģētisko salu” reģionus?***

Baltijas valstis ir uzskatāms „enerģētisko salu” piemērs. Centrālais elements šī jautājuma risināšanai ir vienots ES tirgus, attīstot infrastruktūru. Lai to veiktu, ir nepieciešama tādu projektu izveide, kas kalpotu par drošības garantu reģionā, bet kuram nav komerciāls raksturs. Līdz ar to galvenais faktors ir pietiekoša ES līdzfinansējuma nodrošināšana, kā arī dalībvalstu gatavība segt Kopēju interešu projektu pārrobežu izmaksas. Tāpat nepieciešama klāsterī apvienotu projektu saskaņota ieviešana.

1. ***Kuras jomas būtu nepieciešams padarīt par prioritārām ES dialoga ar ražotājvalstīm un tranzītvalstīm ietvaros?***

Attiecībās ar trešajām valstīm ES ir svarīgi nodrošināt energoapgādes stabilitāti un drošību, kā arī izmaksu efektivitāti. Viens no galvenajiem dialoga aspektiem ir konkurētspējīgas gāzes piegādes cenas nodrošināšana, tajā skaitā cenas atsaite no naftas cenas. ES kopējā nostāja sarunās ar energoresursu piegādātājiem var radīt pozitīvu ietekmi uz cenām un konkurētspēju. Iespējami labvēlīgākam sarunu iznākumam ir jāatzīmē ES „vienotas balss” politika.

Starptautisko tirdzniecības attiecību veicināšanai svarīgi uzsākt dialogu par 3.pušu piekļuvi tranzītvalstu pārvades sistēmai, tādējādi diversificējot iespējamos dabasgāzes piegādes avotus, izmantojot esošo infrastruktūru. Šis jautājums būtu diskutējams PTO kontekstā.

ES kontekstā Latvija uzskata, ka ES nepieciešams veidot dialogu ar potenciālajām gāzes piegādes valstīm, kā piemēram ASV un Āfrikas valstis. Nozīmīgi ir līguma nosacījumi attiecībā uz gāzes cenu un piegādes noteikumiem. ASV ir ievērojamas slānekļa gāzes rezerves, kas sniedz tai iespēju kļūt par nozīmīgu sašķidrinātās dabas gāzes eksportētājvalsti. Pagājušajā gadā ASV apsteidza Krieviju un kļuva par pasaules lielāko enerģijas ražotāju. ASV masveidā tiek būvēti sašķidrinātās dabas gāzes (turpmāk- LNG)eksporta termināļi. Šobrīd ASV kompānijas drīkst brīvi eksportēt gāzi tikai uz valstīm, ar kurām ASV ir noslēgts brīvās tirdzniecības līgums (BTL). Ar Eiropu sarunas par šādu līgumu ir uzsāktas, bet grūti prognozēt, kad varētu notikt līguma parakstīšana. Eksportam uz valstīm, ar kurām nav BTL līguma, nepieciešama ASV valdības licence, un katras licences piešķiršana prasa ievērojamu laiku administratīvām procedūrām. Kā arī vērā jāņem fakts, ka Āzijas valstis ir gatavas maksāt par sašķidrinātu gāzi ievērojami vairāk, nekā Eiropa. Tas arī ir saistīts ar Japānas atteikšanos no kodolenerģijas izmantošanas.

Papildus Latvija saredz, ka ES būtu jāturpina sarunas ar Āfrikas valstīm. Saskaņā ar Starptautiskās Enerģētikas aģentūras vērtējumu Āfrikā atrodas gandrīz 74 triljoni m3 tehniski iegūstamās dabasgāzes rezerves, kas ir aptuveni 10% no visas pasaules krājumiem. 2012.gadā Āfrikā tika iegūts 213 miljardi m3 dabasgāzes, kas gandrīz divas reizes pārsniedz Eiropas gāzes ieguves apjomus un ir gandrīz trešā daļā no ASV saražotā apjoma.

1. **Kopējas intereses projektu finansēšana**

Svarīga ir arī reģionālā sadarbība. Baltijas enerģijas tirgu starpsavienojumu plāns (BEMIP) varētu tikt minēts kā veiksmīgas sadarbības paraugs Baltijas reģiona nozīmīgāko enerģētikas infrastruktūras projektu īstenošanā.

2014.gada martā Eiropadome apstiprināja to, ka ES iekšējā tirgus pabeigšana līdz 2014.gadam un dalībvalstu enerģētiskās izolācijas novēršana elektroenerģijas un dabasgāzes sektoros līdz 2015.gadam ir ES enerģētikas sektora prioritātes. Adekvāta enerģētikas infrastruktūra ir galvenais priekšnosacījums ES enerģētikas un klimata mērķu sasniegšanai. Līdz ar iepriekšminēto, Eiropadome aicināja EK līdz 2014.gada jūnijam izvirzīt konkrētus mērķus, kas saistīti ar starpsavienojumu izveidi laika posmā līdz 2030.gadam, pieņemot gala lēmumu vēlākais līdz 2014.gada oktobrim.

Eiropadome īpaši uzsvēra, ka iepriekšminēto mērķu sasniegšanas kontekstā ir jāspēj ātri un efektīvi mobilizēt ES finansējums, īpaši uzsverot CEF un Eiropas Investīciju bankas pienesumu. Investīciju loma kā centrālais elements ir uzsvērta arī 2013.gada 17.aprīlī pieņemtajā Regulā Nr. 347/2013 „Par vadlīnijām trans-Eiropas enerģētikas infrastruktūrai” (TEN-E regula). Saskaņā ar Regulā izvirzītajiem nosacījumiem, EK 2013.gada oktobrī prezentēja pirmo KIP enerģētikas sektorā sarakstu. Sarakstā ir iekļauti 248 dalībvalstu iesniegti projekti un tiek paredzēts, ka nepieciešamo investīciju apjoms laika posmā līdz 2020.gadam sastādīs vairāk nekā 200 miljardus EUR. Vienlaikus ir nepieciešams izcelt, ka šajā kontekstā nacionālie regulatori spēlēs centrālo lomu.

ES daudzgadu finanšu perspektīvas laika posmam no 2014. - 2020.gadam ietvaros ir ticis izveidots integrēts finanšu instruments - CEF, kura budžets enerģētikas sektorā sastāda 5,85 miljardus EUR un tā mērķis ir privāto un publisko investīciju fondu pienesuma mobilizēšana KIP īstenošanai. Svarīgi pieminēt, ka iepriekšminētā iniciatīva kā izaicinājums un slogs atsauksies uz pārvades sistēmas operatoriem.

Prezidentūra savā diskusiju dokumentā norāda, ka „TEN-E” Regulas kontekstā ir iespējams izcelt divus problēmjautājumus:

1. Regulas ar finansiālajiem aspektiem nesaistīto atbalsta mehānismu īstenošana ir aizkavēta, vienlaikus ir aizkavējies arī atbildīgo nacionālo iestāžu iecelšanas process, tādējādi tiešā veidā kavējot KIP īstenošanu.
2. Pastāv ievērojams komunikācijas un koordinācijas trūkums starp nacionālajiem regulatoriem attiecībā uz lēmumu pieņemšanas procesiem par pārrobežu izmaksu novirzīšanu.

EK ir izstrādājusi vadlīniju dokumentu ar mērķi sniegt atbalstu dalībvalstīm, nosakot piemērotus instrumentus KIP ietekmes uz vidi novērtējuma izpētes uzsākšanai, lai nodrošinātu to, ka šie projekti tiek īstenoti saskaņā ar ES vides novērtējuma procedūrām un ES likumdošanu.

Prezidentūra norāda, ka CEF pieejamais finansējums sastāda tikai 3% no nepieciešamajām investīcijām. Līdz ar to nepieciešams apvienot CEF finansējumu ar citiem elementiem: tīkla tarifi, Eiropas Investīciju Bankas finansējums u.t.t.

Raugoties ilgtermiņā, vienošanās par kopīgu ES vīziju par enerģētikas infrastruktūras attīstības gaitu būs centrālais elements. Savukārt, īstermiņa perspektīvas ietvaros prioritāte ir laicīga iecerēto pirmā saraksta KIP attīstīšana ar mērķi novērst „enerģētiskās salas” ES ietvaros. EK komunikācijā „Ilgtermiņa infrastruktūras vīzija Eiropai un ārpus tās” tiek noteikta ilgtermiņa vīzija par to, kādu ieguldījumu šī brīža Kopējas intereses projekti spēs sniegt attiecībā uz enerģētiskās izolācijas novēršanu.

**Latvijas atbildes uz** Grieķijas prezidentūras uzdotajiem jautājumiem attiecībā uz KIP finansēšanu:

1. ***Kā ES un tās dalībvalstis var atrast veidus, kā piesaistīt pietiekošu pamatkapitālu un aizņēmuma kapitālu enerģētikas infrastruktūras attīstīšanai? Vai nacionālā līmeņa regulatori ir gatavi nodrošināt nepieciešamās iniciatīvas investīcijām, lai padarītu enerģētikas infrastruktūru investīcijām pievilcīgu?***

Būtiska atšķirība ir starp investīciju piesaistes principiem komerciālajiem infrastruktūras projektiem un projektiem, kuru mērķis ir energoapgādes drošības paaugstināšana reģionā. Ņemot vērā, ka energoapgādes drošības paaugstināšanas projekti nav komerciāli pamatoti, to veiksmīgai realizēšanai ir svarīgi piesaistīt ES līdzfinansējumu.

Vienlaikus, privātā pamatkapitāla un aizņēmumu kapitāla piesaistīšanas kontekstā enerģētikas infrastruktūras attīstīšanai centrālo lomu spēlē atbilstoši funkcionējoši brīvā tirgus mehānismi. Investīciju vides pilnveidošanai ir svarīgi nodrošināt ieinteresēto trešo pušu piekļuvi sistēmai, novēršot jebkādus šķēršļus šī soļa īstenošanai. Iepriekšminētais princips attiecas arī uz apvienotajiem tirgiem.

Latvija ir gandarīta par veiksmīgu sadarbību, kas ir izveidojusies starp Baltijas jūras reģiona valstīm gan regulatoru, gan projektu attīstītāju, gan politikas veidotāju līmenī. Kopējās intereses projektu sarakstā ir apstiprināti tādi reģiona energoapgādes drošībai būtiskie projekti, kā:

*Elektrības sektorā:*

* Latvijas-Igaunijas trešais starpsavienojums;
* Kurzemes loka 3.kārta, kas ir integrālā sastāvdaļa no Lietuvas – Zviedrijas savienojuma;

*Dabasgāzes sektorā:*

* Inčukalna pazemes krātuves modernizācija un attīstība;
* Polijas - Lietuvas starpsavienojuma būvniecība;
* Lietuvas - Latvijas starpsavienojuma stiprināšana;
* Igaunijas - Somijas starpsavienojuma izbūve (*Balticconnector*);
* Latvijas - Igaunijas starpsavienojuma stiprināšana un gāzes mērīšanas stacijas izbūve;
* reģionālā sašķidrinātās dabasgāzes termināļa izbūve.

Šo reģionam svarīgo projektu mērķa sasniegšanai ir svarīgs nākamais solis – ES finansējuma piešķiršana projektu realizēšanai.

Vienlaikus, investīciju plūsmas piesaistīšanas kontekstā var minēt vairākas regulatoru īstenotas aktivitātes- atļautā kapitāla atgriešanas nosacījumu izstrādāšana, likumsakarību starp izmaksu sadali un tarifu struktūru noteikšana, garantiju ieguldītā kapitāla atlīdzināšanai nodrošināšana. Šie pasākumi lielā mērā tiek vērsti uz investīciju vides stabilitātes veicināšanu, kā arī labvēlīgi atsauktos uz attiecīgās energoinfrastruktūras attīstīšanu. Regulatori jau šobrīd apstiprina tīklu attīstības 10 gadu attīstības plānus.

1. ***Kādas aktivitātes būtu nepieciešams īstenot, lai nodrošinātu laicīgu KIP īstenošanu un lai izvairītos no pārrobežu projektu plānošanas aizkavēšanās, un no atļauju piešķiršanas vai regulatīvā apstiprināšanas procesa pārrobežu projektu īstenošanai kavēšanās?***

Būtiski nodrošināt skaidru metodoloģiju KIP projektu pārrobežu izmaksu novērtēšanai un sadalei. Projektu veiksmīgai realizēšanai ir svarīga sadarbība starp projektu attīstītājiem, regulatoriem, lēmuma pieņēmējiem, Enerģijas regulatoru sadarbības aģentūru (ACER) un EK. Šī ir pirmā šāda veida infrastruktūras attīstības atbalsta programma ES līmenī, līdz ar to Latvija sagaida turpmāku veiksmīgu sadarbību.

Pietiekošs ES līdzfinansējums nekomerciālajiem projektiem ir ārkārtīgi svarīgs KIP projektu īstenošanā, un finansējuma apjoms šādiem projektiem šajā kontekstā būs atslēgas elements KIP un pārrobežu enerģētikas projektu laicīgai īstenošanai. CEF finansēšanas instruments KIP īstenošanas realizēšanai spēlē ļoti izšķirošu lomu energoapgādes drošības un ES iekšējā enerģētikas tirgus izveides mērķa sasniegšanai.

1. ***Vai nekomerciālajiem Kopējās intereses projektiem papildus Eiropas Savienojuma instrumentam, strukturāliem fondiem un pirmspievienošanās programmām ir nepieciešams vēl kāds ES finanšu atbalsts un vai nepieciešams papildus finanšu instruments, kas būtu veltīts gan ES iekšējo savienojumu attīstībai, gan savienojumu attīstībai ar kaimiņvalstīm? Kā regulatīvais ietvars un tarifu noteikšana var tikt attīstīti tādā veidā, lai veicinātu nepieciešamo investīciju piesaisti?***

Latvija uzskata, ka šajā politiskajā situācijā ir viennozīmīgi jāattīsta projekti, kas uzlabo drošību reģionā. Vispirms nepieciešams izbūvēt pamatinfrastruktūru, kas tālāk ļaus attīstīties arī komerciālajiem projektiem, piemēram, sadales tīkla izbūve.

Latvija atbalsta nepieciešamību meklēt papildus finansējuma nodrošināšanas ceļus to projektu attīstībai, kuru īstenošanas procesā valstis saskaras ar salīdzinoši lielākiem finansiāliem izaicinājumiem. Tāpat būtiski ir ņemt vērā patērētājumaksātspēju.

Projektu finansēšanai ir jābūt prioritātei, pretējā gadījumā, nesaņemot ES finansējumu, būtu ievērojama negatīva ietekme uz enerģijas tarifiem, kas atstātu sekas gan uz uzņēmumu konkurētspēju, gan lietotāju maksātspēju.

1. **Energoefektivitātes pasākumu finansēšana**

EK veiktā analīze liecina, ka ir nepieciešams ievērojami paātrināt pašreizējos pūliņus, lai gūtu labumu no lielā neizmantotā energoefektivitātes (turpmāk – EE) potenciāla dažādās jomās. Taču jautājums par to, kā vislabāk to panākt, tiks izvērtēts, veicot Energoefektivitātes direktīvas (EED) ieviešanas pārskatu 2014.gadā.

Grieķijas prezidentūra sagatavojusi diskusiju dokumentu, kurā norāda, ka EE sniedz būtisku ieguldījumu valstu ekonomikā, uzlabojot energoapgādes drošību, energosistēmas ilgtspēju, uzņēmumu konkurētspēju, kā arī palielinot nodarbinātību. ES valstu politiskā vienošanās par EE 20% palielināšanas mērķi līdz 2020.gadam un ar to saistītās direktīvas[[2]](#footnote-2) radījusi nepieciešamo ietvaru, kas veicina EE tirgus attīstību. EE rada būtiskas investīciju un biznesa iespējas. Saskaņā ar ES veiktajiem pētījumiem, EE mērķa sasniegšanas investīciju potenciāls ir 85-120 miljardi EUR gadā, no kuriem 60 -100 miljardi EUR ir ieguldījumi ēku sektorā.

EE investīciju nodrošināšanai ES un tās dalībvalstīs daudzgadu finanšu ietvarā 2014.-2020.gadam paredzētais finansējums palielināts vairāk kā divas reizes, investīcijas EE tiek nodrošinātas ar ES struktūrfondu atbalstu, Horizonts 2020, LIFE+ un Eiropas Energoefektivitātes fondu. Dalībvalstis tiek aicinātas izmantot publisko finansējumu privāto investīciju veicināšanai, kā arī apsvērt tirgus mehānismu un finanšu instrumentu izmantošanu. Tomēr pašlaik EE atbalsts dalībvalstīs pārsvarā tiek realizēts grantu un subsīdiju veidā, bet dažos gadījumos arī kā aizdevumi ar atvieglotiem nosacījumiem. Nodokļu un tirgus instrumentus ir mēģinājušas izmantot tikai nedaudzas dalībvalstis.

Diskusiju dokumentā secināts, ka EE tirgus ir perspektīvs, bet nepieciešams pārvarēt barjeras un mazināt investoru riskus. Ēku EE investīciju veicināšanai tiek sniegtas šādas politikas rekomendācijas:

* pilna un savlaicīga ar EE saistīto direktīvu pārņemšana;
* ieviest regulējumu, kas veicina ēku renovēšanu līdz paaugstinātam EE līmenim, kā arī nodrošina EE līmeņa iekļaušanu ēkas pārdošanas vai izīrēšanas vērtībā;
* nodrošināt datu pieejamību par ēku EE un standarta procedūras investīciju veikšanai;
* nekavējoši piešķirt prioritāti publisko ēku ilgtermiņa, izmaksu optimālai, energoefektīvai renovācijai, novēršot šķēršļus uzskaites, ziņošanas un iepirkumu jomā;
* mājokļu EE paaugstināšanai ieviest finanšu avotus atbilstoši šajā segmentā pastāvošajam investīciju pieprasījumam un piedāvājumam;
* izmantot ES fondus, lai samazinātu procentu likmes, piešķirtu garantijas, kā arī izmantot īpašas kredītlīnijas un riska dalīšanas mehānismus, lai veicinātu ēku renovēšanu līdz paaugstinātam EE līmenim.

**Latvijas atbildes** uz Grieķijas prezidentūras uzdotajiem jautājumiem:

1. ***Balstoties uz jūsu pieredzi, kādi pasākumi ir efektīvākie, lai piesaistītu privāto kapitālu un palielinātu investīcijas EE? Kāda ir jūsu pieredze ar nodokļu politikas stimuliem un uz tirgus principiem balstītiem instrumentiem, piemēram „baltie sertifikāti”?***

Šobrīd galvenais uzsvars EE pasākumu finansēšanā mājokļu sektorā tiek likts uz ES struktūrfondu izmantošanu. Līdz šim Latvija izmantoja grantu shēmas, lai atbalstītu EE projektus daudzdzīvokļu ēku jomā. Savukārt, 2014. – 2020.gada plānošanas periodā Latvija plāno izmantot finanšu instrumentus, tādejādi piesaistot papildus privāto finansējumu un aktivizējot energoservisa kompāniju (ESKO) darbību.

Sākot ar 2014.gada 1.janvāri Rīgas Dome ir noteikusi nekustamā īpašuma nodokļa atvieglojumu 90% apmērā siltinātām daudzdzīvokļu mājām, kas pašlaik ir vienīgais nodokļu politikas pasākums, lai veicinātu EE pasākumu īstenošanas stimulēšanu. Par šī pasākuma rezultātiem varēsim spriest nākamajā gadā, kad būs izvērtēti pirmie rezultāti.

Latvija noteiktā obligātā EE mērķa sasniegšanai plāno ieviest EE pienākuma shēmu, to kombinējot ar alternatīvajiem energoefektivitātes pasākumiem (piemēram, ES fondu daudzdzīvokļu dzīvojamo māju renovācijas programmu). EE pienākuma shēmā plānots iesaistīt enerģijas pārvades komersantus vai enerģijas mazumtirgotājus un uzlikt tiem par pienākumu sasniegt noteiktu enerģijas ietaupījumu pie galapatērētājiem.

Potenciālie EE pienākuma shēmā iesaistītie uzņēmumi ir izrādījuši interesi par „balto sertifikātu” ieviešanu, bet jautājums par to ieviešanu pašlaik vēl ir diskusiju stadijā, jo ir nepieciešams veikt papildus ekonomiskā izdevīguma analīzi.

1. ***Kāda ir esošā situācija jūsu valstī enerģētikas pakalpojumu tirgus attīstībā? Vai tiek izmantoti energoefektivitātes un energopakalpojumu līgumi un kā šie biznesa instrumenti tiks stiprināti nākotnē?***

Latvijas Enerģijas galapatēriņa efektivitātes likums nosaka energopakalpojumu sniegšanas un finansēšanas pamatprincipus. Latvijas situācija energopakalpojumu tirgus attīstībā ir atšķirīga ar to, ka atsevišķas ESKO kompānijas vispirms ir sākušas realizēt daudzdzīvokļu dzīvojamo māju renovācijas projektus, pretēji vispār pieņemtajai praksei, kad ESKO sāk ienākšanu tirgū ar sabiedrisko ēku renovāciju. To veicināja ES fondu pieejamība daudzdzīvokļu dzīvojamo māju renovācijai. ESKO ienākšanu sabiedrisko ēku sektorā kavē pieredzes trūkums un dažas neskaidrības likumdošanā. Rīgas pilsētā uzsākts darbs, lai daudzdzīvokļu dzīvojamo māju renovācijas projektus realizētu pašvaldības uzņēmums jeb pašvaldības energoservisa kompānija (PEKO). ESKO savu pakalpojumu sniegšanu balsta uz energoefektivitātes līgumu slēgšanu, garantējot enerģijas ietaupījumu līmeni, ko tas sasniegs, ieviešot energoefektivitātes pasākumus. Šobrīd Latvijā nav noteikta vienota energoefektivitātes līguma forma, bet no ESKO un iedzīvotāju puses ir pieprasījums pēc šādas vienotas līguma formas noteikšanas.

Lai veicinātu ESKO attīstību, turpinās konsultācijas ar ieinteresētajām pusēm, tostarp banku sektoru. Tiek izvērtētas iespējas ESKO kompānijām izmantot ES fondu finansējumu ēku renovācijai.

Energopakalpojumu tirgus straujākai attīstībai ir identificēti vairāki šķēršļi, pie kuru novēršanas Latvija pašlaik strādā. Pastāv atsevišķi neskaidrie juridiskie jautājumi pakalpojumu līgumu slēgšanā, piemēram, par īpašumtiesībām uz uzstādītajām iekārtām. Patērētāji nav pietiekami informēti par ESKO  iespējām un pozitīvajiem piemēriem. Energopakalpojumu tirgus aktivizēšanai jārisina arī finanšu jautājumi, piemēram, par energoefektivitātes rezultātā iegūtā finanšu ietaupījuma sadalīšanu starp energopakalpojuma līguma pusēm, kā arī par valsts garantiju sniegšanu ESKO kredītu izsniegšanai.

Latvijā ēku energoefektivitātes pasākumi galvenokārt tiek finansēti izmantojot ES struktūrfondu finansējumu. Lielākajās Latvijas pilsētās ēku energoefektīvai renovācijai ir iespējams saņemt pašvaldības atbalstu, ko iedzīvotāji arī aktīvi izmanto. Redzot pozitīvos ēku renovācijas piemērus, iedzīvotāji ir gatavi arī paši ieguldīt līdzekļus savu daudzdzīvokļu dzīvojamo ēku renovācijā.

1. ***Prioritātei investīciju sadalei EE jomā ir jābalstās uz enerģētiskās nabadzības novēršanas politikas un atbalsta mazajiem un vidējiem uzņēmumiem ar zemiem naudas ieņēmumiem priekšnoteikumiem. Kā nodrošināt šo priekšnoteikumu īstenošanu vai kombinēts ar investīciju programmām enerģētikas nozarē?***

Latvijā enerģētiskās nabadzības jautājums ir aktuāls. Mājsaimniecību izdevumi par mājokli pieaug un pašlaik vidēji veido ap 17% no mājsaimniecības kopējiem izdevumiem. Ar to izskaidrojama arī mājsaimniecību ierobežotā spēja norēķināties par siltumenerģiju. Latvija uzlūko investīcijas ēku EE kā būtisku līdzekli šīs problēmas ilgtermiņa risināšanā.

Latvijas plāni attiecībā uz ES finansējuma ieguldījumu ēku EE 2014.-2020.gadā ir pamatoti ar enerģijas ietaupījuma potenciālu ēku sektorā. Ēkās patērētā enerģija veido līdz 40% no visas Latvijas energobilances. Tādēļ ēku sektors ietver arī ievērojamu potenciālu kopējo EE mērķu sasniegšanā. Lielākajai daļai esošo ēku ir augsts energoresursu patēriņš, un tām ir būtiski zemākas siltumtehniskās īpašības, nekā var nodrošināt ar šobrīd pieejamām tehnoloģijām. Ņemot vērā, ka vairums no šīm ēkām tiks ekspluatētas vēl ievērojamu laika periodu, šo ēku renovācija ir aktuāla gan EE, gan sociālu apsvērumu dēļ.

ES fondi ir uzskatāmi par apjomīgāko finansējuma avotu EE. Laika posmā līdz 2013.gadam Latvijai bija pieejami vairāk kā 4 miljardi EUR, no kuriem 11% tika atvēlēti enerģētikas sektoram, t.sk., arī EE veicināšanai. Šobrīd no daudzdzīvokļu ēku kopējā skaita apmēram 2% ir renovētas, izmantojot ES fondus. Arī 2014.-2020. gada periodā plānots atbalsts dzīvojamo, ražošanas un publisko ēku EE. Latvija strādā pie tāda daudzdzīvokļu māju EE finansēšanas modeļa, kas balstīts uz samazinātas procentu likmes aizdevumiem.

Latvijā pieejams EE pasākumu atbalsts mazajiem un vidējiem uzņēmumiem (turpmāk – MVU) valsts budžeta programmas Klimata pārmaiņu finanšu instruments (turpmāk – KPFI) ietvaros. KPFI projektu konkursu mērķis ir siltumnīcefekta gāzu emisiju samazināšana dažādos sektoros. No KPFI tiek piešķirts finansējums ražošanas uzņēmumu EE uzlabošanai, kas ietver gan ražošanas tehnoloģiju nomaiņu, gan pāreju uz atjaunojamiem energoresursiem un ražošanas ēku EE palielināšanu.

Nākošajā plānošanas periodā 2014. - 2020.gadam industriālo ēku EE un Latvija plāno piešķirt 32,56 milj. EUR. Uz šo finansēju varēs pretendēt arī MVU.

1. **Klimata un enerģētikas satvara līdz 2030.gadam pārvaldības modelis (ministru darba *pusdienu tēma*)**

2014. gada 22. janvārī EK nāca klajā ar Klimata un enerģētikas politikas ietvaru laika posmam līdz 2030.gadam[[3]](#footnote-3). KEPS2030 mērķis ir turpināt sekmēt progresu ceļā uz ekonomiku ar zemu oglekļa emisiju līmeni, kas nodrošina konkurētspējīgu un cenu ziņā pieejamu enerģiju visiem patērētājiem, radīt jaunas darba vietas un iespējas izaugsmei un nodrošināt lielāku energoapgādes drošību un mazāku atkarību no importa[[4]](#footnote-4).

EK ir norādījusi, ka ir nepieciešams vienkāršot ES politikas ietvaru, uzlabojot mērķu un aktivitāšu savstarpējo saskaņotību, tāpat arī nepieciešams nodrošināt elastīgumu, dodot ES dalībvalstīm iespēju noteikt pāreju uz ekonomiku ar zemu oglekļa emisiju līmeni atbilstoši to īpašajiem nacionālajiem apstākļiem, kā arī, ļaujot tām izvēlēties izmaksu efektīvāko veidu KEPS2030 mērķu sasniegšanai.

Tiek piedāvāts vienkāršot pašreizējos ziņošanas procesus par atjaunojamās enerģijas, EE un siltumnīcefektu izraisošo gāzu (turpmāk-SEG) samazināšanu un izveidot konsolidētu pārvaldības procesu. Atjaunojamās enerģijas mērķis tiktu sasniegts, izmantojot dažādus ES pasākumus un dalībvalstu pasākumus, kas tiktu aprakstīti **dalībvalstu nacionālajos plānos par konkurētspējīgu, drošu un ilgtspējīgu enerģiju (turpmāk – plāns)**. EK izteikusi gatavību izstrādāt vadlīnijas par jaunā pārvaldības procesa darbību un plānu saturu. Plānu sagatavošanā nozīmīga loma atvēlēta konsultācijām ar kaimiņvalstīm. Plānu uzraudzību EK saskata kā interaktīvu procesu, kurā tiktu novērtēti dalībvalstu plāni attiecībā uz kopīgajiem jautājumiem un sniegti ieteikumi plānu sekmīgākai īstenošanai. EK piedāvājusi vairākus progresa mērīšanas indikatorus šādu plānu kontekstā.

Grieķijas prezidentūra izplatītajā diskusiju papīrā uzsver atsevišķas galvenās plāna prasības, ziņošanas prasības par nacionālajām klimata un enerģētikas politikām, kā arī prezentē iespējamos plānu principus.

Prezidentūra piedāvā sekojošus principus dalībvalstu plāniem:

* dalībvalstu plānu izstrāde EK vadībā;
* pārvaldības sistēmai jādod elastība dalībvalstīm izvēlēties piemērotāko politiku;
* dalībvalstu elastībai jābūt saderīgai ar tālāko tirgus integrāciju, konkurētspēju iekšējā tirgū, kā arī elastībai jābūt atbilstīgai ES tiesību aktu prasībām;
* plāniem jābūt attiecinātiem uz visiem trīs ES enerģētikas mērķiem – konkurētspēju, energoapgādes drošību un ilgtspējību. Turklāt, lai nodrošinātu tirgus integrāciju, reģionālā sadarbība ir būtiska;
* plāniem jānodrošina iespēja uzlabot un racionalizēt esošo ziņošanu;
* plānu pārskatīšanas jautājumā jārod balanss starp investīciju noteiktību un dalībvalstu leģitīmajām tiesībām pielāgoties mainīgajiem apstākļiem.

**Latvijas** atbildes uz Grieķijas prezidentūras uzdotajiem jautājumiem ministru darba pusdienām:

1. ***Vai var piekrist, ka minētie vispārējie virzieni varētu tikt uzskatīti par jaunās pārvaldības sistēmas galvenajiem principiem, uz kuriem būtu jābalstās plāniem, neskarot detalizētu pārvaldības procesu vēlākos posmos?***

Latvija pozitīvi vērtē virzību uz klimata un enerģijas ziņošanas uzlabošanu un racionalizēšanu, ja tādā veidā tiek panākta ziņošanas vienkāršošana un tādējādi tiek mazināts administratīvais slogs dalībvalstīs. Attiecībā uz dalībvalstu plānu izstrādi EK vadībā un dalībvalstu elastību ir būtiski, lai piedāvātā jaunā pārvaldības sistēma ievērotu dalībvalstu suverēnās tiesības pašām noteikt savu enerģētikas politiku (ieskaitot enerģijas avotu struktūru un sistēmas attīstības pasākumus).

Veidojot pārvaldības modeli KEPS2030, jāņem vērā ne tikai dalībvalstu atšķirīgā politikas plānošanas prakse, bet arī jānodrošina, lai pārvaldības modeļa ieviešana nerada papildu administratīvo, institucionālo un finanšu slogu dalībvalstīm, ņemot vērā, ka jau šobrīd dalībvalstīm periodiski jāiesniedz dažādi klimata, energoefektivitātes un atjaunojamās enerģijas plāni un ziņojumi EK.

1. ***Ņemot vērā pārvaldības sistēmas mērķi, vai ir nepieciešami papildu elementi, piemēram, attiecībā uz energoapgādes drošību un konkurētspēju?***

Latvija uzskata, ka Prezidentūras diskusiju dokumentā aprakstītie principi dalībvalstu nacionālo plānu izstrādei, saskaņošanai un saturam ir visaptveroši, lai ņemtu vērā ne tikai elastību atbilstošās politikas izvēlei, bet arī lai sasniegtu noteiktos mērķus, izmantojot visefektīvāko ieviešanas mehānismu. Latvija piekrīt, ka pārvaldības sistēmā ir jāievieš konkurētspējas un energoapgādes drošības indikatori, piemērām, cenu atšķirības dažādās ES dalībvalstīs un globālā mērogā, avotu diversifikācijas pakāpe un infrastruktūras indikators, kas norādīs uz sistēmas integrāciju kopējā tirgu.

1. ***Kā uzlabot esošās plānošanas un ziņošanas prasības periodam no 2020. līdz 2030. gadam, lai nodrošinātu lielāku saskaņotību, saprotamību, energoapgādes drošību un konkurētspēju nolūkā sasniegt lielāku reģionālo dimensiju?***

Jau šobrīd Latvijā nacionālajā līmenī klimata un enerģētikas politikas plānošanā tiek ievērota koordinēta pieeja gan attiecībā uz pasākumu saskaņotību, gan finansējuma pieejamību. Savukārt šobrīd EK iesniedzamo klimata un enerģētikas dokumentu kopums, ņemot vērā to specifiskās prasības, laika ietvaru, veido nacionālajai politikas plānošanai paralēlu sistēmu, kam no politikas plānošanas attīstības viedokļa ir vienīgi informācijas apkopošanas loma. Papildus uzskatām, ka ar jaunu pārvaldības sistēmu ne tikai ir jāsamazina EK iesniedzamo dokumentu skaits, bet arī to kopējais apjoms, novēršot jebkādu informācijas dublēšanu, tai skaitā arī attiecībā uz statistikas datu iesniegšanu.

1. **Latvijas delegācija**

Delegācijas vadītājs: V.Dombrovskis, ekonomikas ministrs

Delegācijas dalībnieki: J.Spiridonovs, Ekonomikas ministrijas valsts sekretāra vietnieks;

R.Šņuka, Ekonomikas ministrijas Enerģijas tirgus un infrastruktūras departamenta direktore;

A.Timofejeva, Ekonomikas ministrijas Atjaunojamo energoresursu un energoefektivitātes departamenta direktore;

M.Zjurikova, Ekonomikas ministrijas nozares padomniece Latvijas Republikas pārstāvniecībā Eiropas Savienībā.

Ekonomikas ministrs V.Dombrovskis

Valsts sekretāra amata

pienākumu izpildītājs,

valsts sekretāra vietnieks A.Liepiņš

10.05.2014. 14:30

4322

I.Prokofjeva 67013173

[Inga.Prokofjeva@em.gov.lv](mailto:Inga.Prokofjeva@em.gov.lv)

1. COM(2014) 15 final; Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai „Klimata un enerģētikas politikas satvars laikposmam no 2020. gada līdz 2030.gadam” [↑](#footnote-ref-1)
2. Eiropas Parlamenta un Padomes 2012. gada 25. oktobra Direktīvas 2012/27/ES par energoefektivitāti, ar ko groza Direktīvas 2009/125/EK un 2010/30/ES un atceļ Direktīvas 2004/8/EK un 2006/32/EK; Eiropas Parlamenta un Padomes 2010. gada 19. maija Direktīva 2010/31/ES par ēku energoefektivitāti; Eiropas Parlamenta un Padomes 2009. gada 21. oktobra Direktīva 2009/125/EK, ar ko izveido sistēmu, lai noteiktu ekodizaina prasības ar enerģiju saistītiem ražojumiem. [↑](#footnote-ref-2)
3. COM(2014)15 final; Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai „Klimata un enerģētikas politikas satvars laikposmam no 2020. gada līdz 2030.gadam” [↑](#footnote-ref-3)
4. Eiropas Savienības Klimata un enerģētikas politikas mērķi līdz 2020.gadam ES līmenī ir siltumnīcefekta gāzu (turpmāk - SEG) emisijas samazināšana (20 %), atjaunojamās enerģijas īpatsvars gala patēriņā (20 %) un energoefektivitātes palielināšana (20 %). [↑](#footnote-ref-4)